KIRJALLINEN KYSYMYS E-3269/98

esittäjä(t): Viviane Reding (PPE) komissiolle

(30. lokakuuta 1998)

Aihe: ECHO-skandaali: rahoitetaanko EU:n varoilla vaarallisia lahkoja?

Lehdissä olleista artikkeleista (Le Soir, 14. lokakuuta 1998, s. 11) voi päätellä, että komission ECHO-avustuksia koskeva petosskandaali on hyvin laaja-alainen: Luxemburgissa toimivalle (Château d'Ansembourgiin on keskitetty Eurooppaa ja Afrikkaa koskeva toiminta) ja hyvin vaarallisena pidetylle japanilaiselle Sûkyô Mahikari-lahkolle on luultavasti virrannut epäsuorasti miljoonia EU:n kassoista. Eurooppaa ja Afrikkaa koskevan lahkon toiminnan johtaja, kiinteistöalalla toimiva luxemburgilainen kreivi Gaston von Ansemburg on luultavasti hyötynyt myös ulkopuolisten tahojen kanssa tehdyistä komission sopimuksista.

Hädänalaisille tarkoitettujen varojen kavaltaminen on jo sinällään tuomittavaa. Jos näillä varoilla vielä lisäksi rahoitetaan epäsuorasti lahkoja, jotka ovat kaikkialla maailmassa tunnettuja fanatismista ja ihmisarvon halveksimisesta, niin silloin skandaalilla ei ole enää mitään rajoja!

ECHOn arvokas työ, josta monet apua tarvitsevat henkilöt maailmassa ovat riippuvaisia, joutuu tämän petoksen takia huonoon maineeseen, joka vahingoittaa koko yhteisöä.

Miten komissio aikoo tulevaisuudessa estää tällaiset petokset? Missä määrin riippumattoman, petoksia torjuvan järjestön perustamisen pitäisi estää esim. lahkojen suora tai epäsuora rahoitus? Harkitseeko komissio tulevaisuudessa ennen sopimusten myöntämistä kyseessä olevien yhteisöjen ja niiden työntekijöiden tarkempaa tutkimista?

Komission jäsenen Anita Gradininkomission puolesta antama vastaus

(7. tammikuuta 1999)

Komissio on tietoinen Le Soir -lehdessä 14. lokakuuta 1998 julkaistusta artikkelista samoin kuin sitä seuranneesta La Lanterne -lehdessä 22. lokakuuta 1998 julkaistusta artikkelista.

Komission tällä hetkellä käytettävissä olevien tietojen mukaan ei ole todettu, että uskonnollinen lahko olisi saanut humanitaariseen apuun tarkoitettuja yhteisön varoja.

Komissio vahvistaa lisäksi, että Sukyo Mahikari -järjestölle on myönnetty yhteisön varoja (60 000 ecua) Château d'Ansembourgin puutarhojen kunnostamiseen (pilottihanke 93/L/1 Euroopan arkkitehtuuriperinnön suojelemiseksi). Myöntämisperusteita ja työn suorittamista tutkittaessa ei ole todettu sääntöjenvastaisuuksia.

Tässä vaiheessa olisi ennenaikaista kommentoida kyseisissä artikkeleissa esitettyjä muita taloudellisiin seikkoihin liittyviä väitteitä. Asiaa tutkitaan parhaillaan.

Komissio on samaa mieltä siitä, että sillä on oltava sopimusneuvotteluja käytäessä käytettävissään tarkat tiedot ja että sopimusten myöntämiseen on sovellettava valintaperusteita, joissa otetaan huomioon mm. hakijoiden taloudellinen kapasiteetti. Komissio pyytää arvoisaa parlamentin jäsentä tutustumaan sen 18. marraskuuta 1997 antamaan tiedonantoon moitteettomasta ja tehokkaasta varainhoidosta ja hallinnosta(1). Siinä todettiin, että tukien ja hankintojen myöntämismenettelyjä tarkistetaan parhaillaan. Lisäksi on otettu käyttöön ennakkovaroitusjärjestelmä, jonka avulla komissio voi tarkistaa saamiaan tietoja ennen sopimusten myöntämistä. Komissio haluaa myös huomauttaa, ettei sillä ole valtuuksia tarkastaa järjestelmällisesti sopimuspuolten palkkaamaa henkilöstöä, eikä sillä myöskään ole oikeutta henkilötietoihin, kuten uskontoon tai vakaumukseen perustuvaan erotteluun. Edellä olevan perusteella komission puheenjohtajan Jacques Santerin ilmoittama riippumattoman petostentorjuntatoimiston mahdollinen perustaminen ei muuttaisi nykyistä tilannetta.

(1) Virkavirheiden, petosten ja lahjonnan torjumisen tehostamista käsittelevä asiakirja SEK(97) 2198.